钦定古今图书集成/方舆汇编/职方典/第1445卷 > 《游空洞岩记》前人
## 钦定古今图书集成/方舆汇编/职方典/第1445卷 > 《游空洞岩记》前人

“空洞岩昔未名，以近湴塘村，故亦名以村。”庚申夏五
月，董子以候其尊人海观先生，久不至，因与吴子谋，
放舟结缆，横之岩洞。丙寅泊清江，适卫侯范赟轩暨
余妻父幕峰先生，跃马携榼，遵江浒而来也。从东望
之，一山葱蒨，长石巍然，有窍如大瓮，侧丽江涘。乃范
侯命道，散步往观，有众嗒然相随。洞门北向，划如广
堂。童歌初出，乌雀飞鸣，一山皆应。仰盼东北，天窗高
启，皛然射乎洞中者，纳三光也。既坐而饮，凉风渐生，
翛然坠于杯中，有波浪无痕迹者，石乳零也。其西为
角门，旁分二岐，一蹙一平。其平转东，有石栈如步檐，
长十步许，有石扣之如鼓鸣。其森立乎其中者，石笋
也。栈道既穷，油然有石，如龙舌下垂。梯之而上，暗阁
玲珑，鼻口呀而肠胃豁，则为诸窍之总会也。东十步
渐广，有光，得一洞门，中有石柱孤撑，亘岩上下亦有
半地，可列三四席，命之曰“宾阳门”也。少转，有鸟径，可
扳跻，高顶甚蹙。从角门如复道，转折蹭蹬，可二百步。
高得一穴，有石可坐。下观青壁斗绝，眺望远山。乌蛮
古钵，列侍左右，踌躇其上。薰风初动，香气蓊葧，如羽
人登雪窦凌云门，乘空虚而上游者，对斗而望，命之
曰朝天门。由石步下，另有一穴，伛偻而进，视朝天门
微低而斜，闻人语如隔壁，命曰小天门。少上另有一
穴，可望不可至。及既上其顶，则见州城暨远近诸峰，
而江水潆洄，如青带之绕，其美也如此。于时范侯曰：
“夫四人者，足迹所及，岩穴非少，而盘旋䆗窱，层楼叠
阁，宜未有若此岩也。”于时先生曰：“盍诗之于时董子
唱，各从而和之，盖不觉人心与地相忘，诗怀与酒俱
壮，则又慨前哲之罕至，而嘉名之未昭，将据其实，曷
为不言空洞？”佥曰：“诚然空洞也。”乃范侯曰：“何幸而与
兹游，幸既表而出之，傥繇以声于天下，吾横人与岩，
世以拜子之赐。”吴子喟然叹曰：“兹岩之空洞也，抑吾
人自有空洞，不峙而巍，不斧而藻，不凿而大通，而吾
与君未始游。”范侯请其旨，余曰：“游何容易？游何容易？”
著其端，以俟夫好游者观焉。